text: Везенков изригна за "Олимпиакос" – Труд
  Александър Везенков изригна за "Олимпиакос" при победата над АСВЕЛ в мач от Евролигата по баскетбол – 77:68. Българският национал бе топреализатор с 15 точки, като добави и 7 борби. Гръцкият тим постигна 10-и успех и запази надежди за класиране на плейофите.
  А след победата Везенков посвети успеха на контузените си съотборници. След няколко дни се очаква баскетболистът да се присъедини към националите за мача с Латвия в Ботевград на 24 февруари.
  Същевременно селекционерът Росен Барчовски включи Дий Бост за мача с Гърция в Патра, евроквалификация за първенството през 2021-а. Двубоят е тази вечер. Американецът с наш паспорт имаше висока температура и пропусна две от тренировките на "лъвовете", но лекарите положиха усилия да го възстановят за срещата.
  "Надявам се да играе 20-30 минути", каза наставникът.
  Нашият тим вече 45 години няма победа срещу елините, като последният ни успех е от европейското през 1975-а. Тогава България печели с 81:71, а Атанас Голомеев е обявен за най-добър реализатор. Впоследствие родните баскетболисти регистрират пет поредни поражение, като последният мач между двата тима е преди 22 години.